**Regionálny úrad školskej správy v .....................................**

 **Všetkým zriaďovateľom škôl**

 **a školských zariadení,**

 **ktoré sú financované zo ŠR**

 **v ................................kraji**

**VEC: Usmernenie k poskytnutiu finančných prostriedkov na vyplatenie 800 € odmeny zamestnancom regionálneho školstva financovaným zo štátneho rozpočtu**

Dňa 21. mája 2025 bol uznesením vlády Slovenskej republiky č. 279/2025 schválený „Návrh na zabezpečenie vyplatenia odmeny v sume 800 eur a uvoľnenie finančných prostriedkov z kapitoly Všeobecná pokladničná správa.“ V nadväznosti na uvedené vypracoval Úrad vlády Slovenskej republiky v spolupráci s Ministerstvom financií Slovenskej republiky usmernenie k vyplateniu odmien, *ktoré Vám posielame v prílohe.*

Vyplatenie odmeny je potrebné zrealizovať zamestnancom vo výplatnom termíne za mesiac máj 2025 (poukázané zamestnancom budú v prvej polovici júna 2025).

**Konkrétne podmienky pre vyplatenie odmeny sú stanovené v usmernení, z ktorého vyberáme pre školy a ŠZ financované zo ŠR nasledovné:**

FP sú určené na zabezpečenie vyplatenia odmeny v sume 800 eur zamestnancom pri výkone práce vo verejnom záujme k zamestnávateľom, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len zákon č. 553/2003 Z. z.) financovaným zo štátneho rozpočtu.

Odmeny sa vyplatia ako odmeny za prácu pri príležitosti obdobia letných dovoleniek § 20 ods. 1 písm. f) zákona č. 553/2003 Z. z.

Odmeny budú vyplatené tým zamestnancom, ktorých pracovný pomer trval k 31. máju 2025.

Odmeny budú vyplatené tým zamestnancom, ktorí v období od 1. januára 2025 do 31. mája 2025 vykonávali prácu aspoň v minimálnom rozsahu (t. j. podmienkou pre vyplatenie odmeny nie je vykonávanie práce počas celého uvedeného obdobia).

Odmeny budú vyplatené všetkým oprávneným zamestnancom v sume 800 eur (t. j. nekrátia sa v závislosti od rozsahu plnenia služobných úloh, resp. vykonanej práce v uvedenom období).

Odmeny nebudú vyplatené tým zamestnancom, ktorí v rozhodnom období neplnili nevykonávali žiadnu prácu, a to z akéhokoľvek dôvodu (v praxi pôjde najmä o prípady materskej, otcovskej alebo rodičovskej dovolenky, dlhodobej práceneschopnosti, poskytnutého služobného/pracovného voľna, uvoľnenia na výkon verejnej funkcie a pod.).

Ak zamestnanec vykonáva prácu vo verejnom záujme v kratšom týždennom pracovnom čase, ako je ustanovený týždenný pracovný čas, odmena sa bude zamestnancovi pomerne krátiť. Splnenie tejto podmienky sa posudzuje k 31. máju 2025.

V prípade, ak má zamestnanec so zamestnávateľom uzatvorených viac pracovných pomerov, pre účely vyplatenia odmeny sa posudzuje každý pracovný pomer samostatne.

Preddavok na vyplatenie odmien bude zriaďovateľom poskytnutý podľa §8c zákona č.597/2003 Z. z. o financovaní základných škôl, stredných škôl a školských zariadení v znení neskorších predpisov. Podmienkou poskytnutia finančných prostriedkov bol vstup zriaďovateľa do dohodovacieho konania.

Preddavok bol vypočítaný podľa údajov o evidenčnom prepočítanom počte zamestnancov k 31.3.2025 podľa Štvrťročného výkazu o práci v školstve Škol(MŠVVM SR)1-04 za 1. štvrťrok 2025.

Rozpis  finančných prostriedkov pre zriaďovateľov, školy a školské zariadenia financované z rozpočtovej kapitoly MŠVVaM SR je zverejnený na webovom sídle ministerstva školstva spolu s formulármi na zúčtovanie týchto preddavkových finančných prostriedkov – viď: <https://www.minedu.sk/dohodovacie-konanie-800--odmeny/>.

**Žiadame zriaďovateľov**, aby bezodkladne zaslali školám a neštátnym zariadeniam poradenstva a prevencie vo svojej zriaďovateľskej pôsobnosti rozpis finančných prostriedkov, ktoré budú školám/zariadeniam poradenstva a prevencie pridelené; usmernenie k vyplácaniu 800 € odmien a link na zúčtovací formulár.

**Školy, štátne ŠZ a neštátne ZPP** vyplnia zúčtovací formulár a odošlú ho svojim zriaďovateľom **do 18.6.2025.**

**Zriaďovatelia** vyplnia zúčtovací formulár za svoje školy a doručia ho na RUŠS najneskôr do **23.6.2025.**

**RUŠS** vyplní zúčtovaciu databázu za jednotlivých zriaďovateľov najneskôr **do 26.6.2025.**

**Po spracovaní všetkých zúčtovaní bude suma poskytnutého preddavku prostredníctvom dohodovacieho konania upravená. Žiadame všetkých o dodržanie uvedených termínov z dôvodu, aby bolo možné uplatniť si potrebné finančné prostriedky na Ministerstve financií SR. Zriaďovateľom, ktorí neposkytnú zúčtovanie v  uvedenom termíne, bude poskytnutá preddavková platba zrušená.**

Ďakujeme za pochopenie. S pozdravom

 .........................................

 Riaditeľ RÚŠS